b'\n_START_ARTICLE_\nArlette Andersen\n_START_PARAGRAPH_\nArlette Andersen (f\xc3\xb8dt Arlette L\xc3\xa9vy, 1924 i Paris) er en fransk-dansk foredragsholder og tidligere gymnasiel\xc3\xa6rer, der i slutningen af Anden Verdenskrig var interneret i Auschwitz._NEWLINE_I 1943 blev den kun 18-\xc3\xa5rige Arlette L\xc3\xa9vy arresteret i Paris p\xc3\xa5 grund af sin j\xc3\xb8diske herkomst. F\xc3\xa5 m\xc3\xa5neder efter, i januar 1944, blev hun deporteret til koncentrationslejren i Polen og tvunget til at udf\xc3\xb8re h\xc3\xa5rdt manuelt arbejde i vinterkulden. Med hj\xc3\xa6lp fra en medfange, ingeni\xc3\xb8ren Jacques Stroumsa, blev hun dog ansat p\xc3\xa5 en v\xc3\xa5benfabrik lidt uden for lejren, hvor arbejdets art ikke var lige s\xc3\xa5 udmattende._NEWLINE_P\xc3\xa5 grund af Den R\xc3\xb8de H\xc3\xa6rs fremmarch i januar 1945 m\xc3\xa5tte Arlette L\xc3\xa9vy deltage i flere s\xc3\xa5kaldte d\xc3\xb8dsmarcher, hvor de internerede blev overf\xc3\xb8rt til andre lejre p\xc3\xa5 g\xc3\xa5ben. Det var under en af disse marcher, at Arlette L\xc3\xa9vy blev befriet af de fremrykkende sovjetiske styrker. P\xc3\xa5 dette tidspunkt var hun meget udhungret, og da hun i maj samme \xc3\xa5r ankom til Paris, hvor hun blev genforenet med sine for\xc3\xa6ldre, vejede hun blot 30 kg._NEWLINE_I 1952 kom Arlette L\xc3\xa9vy til Danmark, hvor hun giftede sig med den danske Ole Andersen. Parret fik to b\xc3\xb8rn, og i \xc3\xa5rene 1961-1994 virkede Arlette Andersen som gymnasiel\xc3\xa6rer p\xc3\xa5 Fredericia Gymnasium. I mange \xc3\xa5r efter krigen fortiede Arlette Andersen sine oplevelser i Auschwitz. Hun holdt sit f\xc3\xb8rste foredrag i 1990 \xe2\x80\x93 45 \xc3\xa5r efter krigens afslutning \xe2\x80\x93 som reaktion p\xc3\xa5 Holocaust-ben\xc3\xa6gtelser fremsat af den franske politiker Jean-Marie Le Pen. Siden da har hun afholdt over 400 foredrag landet over._NEWLINE_Journalisten Morten Vestergaard har skrevet bogen Pigen fra Auschwitz, der fort\xc3\xa6ller Arlette Andersens historie p\xc3\xa5 baggrund af interviews.'